..…………………….

……………………... 2022 г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО**  **Д-Р ИВАН ИВАНОВ** | **ОДОБРИЛ,**  **МИНИСТЪР НА ЗЕМЕДЕЛИЕТО:**  **Д-Р ИВАН ИВАНОВ** |

**ДОКЛАД**

**от д-р Момчил Неков – заместник-министър на земеделието**

**Относно:** Проект на Наредба за изменение и допълнение на Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г.

**УВАЖАЕМИ ГОСПОДИН ИВАНОВ,**

На основание чл. 9а, т. 2 от Закона за подпомагане на земеделските производители (ЗПЗП), внасям за одобряване проект на Наредба за изменение и допълнение на Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г. (НИД на Наредба № 4 от 2015 г.).

**Причини, които налагат приемането на акта**

Законодателната процедура за прилагането на новата правна рамка на стратегическите планове по Общата селскостопанска политика (ОСП) от 1 януари 2021 година не приключи навреме и беше предвидено продължаване на прилагането на правилата на настоящата рамка на ОСП, която обхваща периода 2014 – 2020 г. („настояща рамка на ОСП“), с цел непрекъснатост на плащанията за земеделските стопани, като по този начин се осигури предвидимост и стабилност по време на преходния период. С оглед изложено следва да се уреди прилагането на досегашната правна рамка и на национално ниво. Съгласно Регламент (ЕС) № 1306/2013 на Европейския парламент и на Съвета от 17 декември 2013 година относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (Регламент (ЕС) № 1306/2013) (ОВ L, бр. 347 от 20 декември 2013 г.) финансирането на мерките за развитие на селските райони се извършва от Европейски земеделски фонд за развитие на селските райони (ЕЗФРСР) при споделено управление между държавите-членки и Съюза. Регламент (ЕС) № 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета (Регламент (ЕС) № 1305/2013) (ОВ L, бр. 347 от 20 декември 2013 г.) определя общите правила за подпомагането на развитието на селските райони от Съюза, финансирано от ЕЗФРСР.

В съответствие с чл. 28, параграф 5 от Регламент (ЕС) № 1305/2013, новите ангажименти, които ще бъдат поемани в програмите за развитие на селските райони държавите членки определят по-кратък период - от една до три години. С тези по кратки като продължителност ангажименти се цели да се ограничи пренасянето на значителен обем поети задължения от текущия програмен период към стратегическите планове по ОСП. В тази връзка и с цел осигуряване на устойчивост и непрекъснатост на изпълняваните агроекологични дейности са предложени текстове в НИД на Наредба № 4 от 2015 г., за нови ангажименти през 2022 г. Предвидено е по всички направления по мярка 11 „Биологично земеделие“ да могат да бъда поемани нови ангажименти. Тъй като сроковете по новите ангажименти не са петгодишни, са прецизирани условията за подаване на заявления за подпомагане и плащане. Предвидено е също да отпадне ограничението, въведено с §22 от преходните и заключителни разпоредби към Наредба за изменение и допълнение на Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г. (ДВ, бр. 21 от 2021 г.), поради кратката продължителност на новите ангажименти. С предложените промени се дава възможност на бенефициентите по мярката от кампания 2020 г. да увеличат площите, с които са поели многогодишен ангажимент с повече от 20 на сто, като продължителността на новият ангажимент ще е в съответствие с изискванията на настоящата кампания 2022 г.

Приложението на мярка 11 „Биологично земеделие“ е обвързано с правилата за биологично производство. В тази връзка при осъществяване на дейност по всяко едно от направленията подпомаганите лица и техните контролиращи лица са длъжни да съобразяват разпоредбите на Регламент (ЕС) 2018/848 на Европейския парламент и на Съвета биологичното производство и етикетирането на биологични продукти и за отмяна на Регламент (ЕО) № 834/2007 на Съвета (OB L 150, 14 юни 2018г.), наричан по-нататък „Регламент (ЕС) 2018/848“. Този регламент се прилага от 01.01.2022 г. (съгласно чл. 61 от консолидираната версия на регламента). С оглед по – голяма яснота в разпоредбите, където има препращане към Регламент (ЕО) № 834/2007 на Съвета от 28 юни 2007 г. относно биологичното производство и етикетирането на биологични продукти и за отмяна на Регламент (ЕИО) № 2092/91 (Регламент (ЕО) № 834/2007) (ОВ L, бр. 189 от 20 юли 2007 г.) се заменя с относимата норма от Регламент (ЕС) 2018/848.

Част от предложените изменения и допълнения са свързани с получени предложения от Държавен фонд „Земеделие“ – Разплащателна агенция (ДФЗ – РА), които касаят прилагането на мярката. В тази връзка се прецизират текстове относно прекратяването на ангажименти от ДФЗ – РА и възстановяване на средства при прекратяване на ангажименти с цел избягване на различно тълкуване. Предвижда се отмяна чл. 49 от Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г. (ДВ, бр. 16 от 2015 г.), наричана по – нататък „Наредба № 4 от 2015 г.“, с който се регламентира Системата за въвеждане на данни от външни институции. По такъв начин ще се намали в значителна степен администрирането на заявленията за подпомагане и плащане. Отпада въвеждането на една и съща информация в две различни системи. Държавен фонд „Земеделие“ – Разплащателна агенция ще може да ползва само един източник - регистърът по чл. 16а, ал. 1, т. 1 от Закона за прилагане на Общата организация на пазарите на земеделски продукти на Европейския съюз.

Прецизират се текстовете относно оценката за трайните насаждения, издавана по реда на Наредбата за базисните цени на трайните насаждения. Уточнява се, че се касае за парцели и се предвижда да не се изисква такава, ако е предоставена в предходна кампания за площи, участвали в ангажимент. По такъв начин вече предоставен документ няма да се изисква от земеделските стопани, което ще намали административната тежест при кандидатстване по мярка 11 „Биологично земеделие“.

Променя се разпоредбата на чл. 13 от Наредба № 4 от 2015 г., като се заменя думата „методика“ с по прецизната „правила“. С тези правила се урежда редът за реализиране на възможностите на Разплащателната агенция да не предостави изцяло или отчасти подпомагането, ако установи неспазване на поетите ангажименти или други задължения от бенефициентите. Такова задължение на Разплащателна агенция се вменява и по силата на чл. 35 от Делегиран регламент (ЕС) № 640/2014 на Комисията от 11 март 2014 година за допълнение на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол и условията за отказ или оттегляне на плащанията и административните санкции, приложими към директните плащания, подпомагането на развитието на селските райони и кръстосаното съответствие (OB L 181, 20 юни 2014 г.). Съгласно чл. 75 от Регламент (ЕС) № 1306/2013 плащанията се осъществяват в периода от 1 декември до 30 юни на следващата календарна година. Тези плащания не се извършват преди да са приключили проверките на условията за допустимост, които държавите членки трябва да осъществяват. Плащанията могат да бъдат в пълен размер или в съответното процентно намаление, когато са констатирани неспазвания на ангажиментите или на други задължения от страна на бенефициентите. За да се постигне реален възпиращ ефект, е необходимо да са извършени проверките и на база констатираните резултати да се установят пропорционални и ефективни мерки – съответните проценти намаления в предоставяната помощ.

С Решение на Народното събрание от 13.12.2021 г. за приемане на структура на Министерския съвет на Република България (обн., ДВ, бр. 106 от 2021 г.) Министерството на земеделието, храните и горите е преобразувано в Министерство на земеделието. Една част от промените в текстовете на НИД на Наредба № 4 от 2015 г. са във връзка с приетото Решение от 47-ото Народно събрание на 13 декември 2021 г. за преобразуване в Министерство на земеделието, като са заменени думите „министър на земеделието, храните и горите“ и „Министерство на земеделието, храните и горите“ съответно с „министър на земеделието“ и „Министерство на земеделието“.

**Цели**

С предложените промени в нормативната уредба се цели да се отговори на предизвикателствата, възникнали в процеса на прилагането на Програмата за развитие на селските райони за периода 2014 – 2020 г. (ПРСР 2014 – 2020 г.), да се създаде съответната национална нормативна база, която да до уреди прехода между текущия програмен период и следващия, както и ефективно управление на финансови средства по мярката.

Постигането на тези цели са резултатите, към които е насочен настоящият проект на НИД на Наредба № 4 от 2015 г. Без приемането на тази уредба, ще е налице неяснота относно прилагането на норми на правото на Европейския съюз, неяснота в текстовете на отделни разпоредби, както и необосновано предоставяне на информация в две информационни бази. С влизането в сила на НИД на Наредба № 4 от 2015 г. ще се постигне реализиране в пълнота на европейската политика за подпомагане на земеделските стопани, ще се установи една по-ясна регламентация на условията и реда за предоставяне на финансови средства, на основанията, при които ангажимента може да се прекратява и да се иска възстановяване на предоставени средства. Това са положителни социални и икономически въздействия.

**Финансови и други средства, необходими за прилагането на новата уредба**

Приемането и прилагането на НИД на Наредба № 4 от 2015 г. не води до въздействие върху държавния бюджет. Не се предвижда разходването на допълнителни средства от бюджета на Министерството на земеделието и на ДФЗ – РА, както и допълнителна финансова тежест за кандидатите и бенефициентите за подпомагане. Финансовите средства ще бъдат предвидени в сметката за средствата от Европейския съюз на ДФЗ – РА, като плащанията за биологично земеделие се предоставят в рамките на предвидените финансови средства по мярка 11 „Биологично земеделие" от ПРСР ПРСР 2014 – 2020 г.

**Очаквани резултати от прилагането на акта**

С НИД на Наредба № 4 от 2015 г. се очаква да се постигнат целите от издаването на акта и да се осигури по-пълно прилагане на ПРСР 2014 – 2020 г. в периода 2021-2022 година. С наредбата ще бъде осигурена по-голяма публичност и информираност на земеделските стопани за компенсаторните плащания, които могат да получават за изпълнението на ангажименти за биологично земеделие от 2022 г. и след нея.

**Анализ за съответствие с правото на Европейския съюз**

Мярка 11 „Биологично земеделие“ е регламентирана на ниво право на Европейския съюз в чл. 29 от Регламент (ЕС) № 1305/2013.

В разпоредбата на чл. 1 от Наредба № 4 от 2015 г. се изброяват приложимите към прилагането на мярка 11 „Биологично земеделие“ регламенти, като с § 1 от проекта на НИД на Наредба № 4 от 2015 г. се посочват новоприетите регламенти в областта на регулацията на биологичното производство.

В § 2 е уточнено, че по всички направления по мярка 11 „Биологично земеделие“ могат да бъдат поети ангажименти с продължителност в зависимост от периода на преход на съответните насаждения, в съответствие с възможността по чл. 28, параграф 5 от Регламент (ЕС) № 1305/2013.

Останалата част от предвижданите изменения и допълнения са с цел по-голяма яснота и прецизиране на действащите текстове, за да се избегне възможно двусмислено тълкуване и удължаване на срокове, които да съответстват на други разпоредби от националното законодателство. Същите не са относими към изисквания в правото на Европейския съюз.

Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз (ДВ, бр. 35 от 2007 г.), тъй като с проекта на наредба не се транспонира директива.

**Информация за проведените обществени консултации:**

Във връзка с чл. 26, ал. 2 от Закона за нормативни актове следва да се отбележи, че преди публикуването на проекта на НИД на Наредба № 4 от 2015 г. са постъпили предложения и становища от организации в сектора, като част от предложенията им са взети предвид.

На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация на интернет страницата на Министерството на земеделието и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите предложения и становища, заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът на Наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**уважаеми господин иванов,**

Във връзка с гореизложеното и на основание чл. 9а, т. 2 от Закона за подпомагане на земеделските производители предлагам да издадете предложената Наредба за изменение и допълнение на Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г.

|  |  |
| --- | --- |
| **Приложение:** | 1. Проект на Наредба изменение и допълнение на Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г.; 2. Справка за отразяване на постъпилите становища; 3. Справка за отразяване на постъпилите предложения и становища от проведената обществена консултация; 4. Постъпили становища. |

С уважение,

**Д-р момчил неков**

*Заместник-министър на земеделието*